ЧРЕЗ ПРЕДСЕДАТЕЛЯ

НА НАРОДНОТО СЪБРАНИЕ                                                            Г-ЖА ЦЕЦКА ЦАЧЕВА

ДО 

МИНИСТЪРА НА РЕГИОНАЛНОТО РАЗВИТИЕ 

И БЛАГОУСТРОЙСТВОТО

Г-ЖА ЛИЛЯНА ПАВЛОВА

ВЪПРОС

от народните представители Джевдет Чакъров и Мехмед Атаман от ПГ на Движение за права и свободи 

На основание чл. 90, ал. 1 от Конституцията на Република България и чл. 90, ал. 1 от Правилника за организацията и дейността на Народното събрание внасяме въпрос

ОТНОСНО: възможностите за финансова подкрепа от страна на държавата за решаване на проблема на няколко населени места в Област Хасково с опасните превишения на нормата за манган в питейната вода 

УВАЖАЕМА Г-ЖО ПАВЛОВА,

Поставяме въпрос, касаещ питейната вода на хората от няколко населени места в Област Хасково, който стои нерешен от много години. Става въпрос за превишения на нормите на манган. Периодично излизат информации за превишения на съдържанието на манган, многократно над допустимата норма в питейната вода в редица населени места в Област Хасково, сред които гр. Симеоновград, гр. Харманли, гр. Димитровград, с. Брягово, с. Поляново, с. Константиново, с. Александрово, с. Николово и други, като за отделните населени места превишенията достигат и до 100 пъти над допустимата норма. От 2009 г. има здълбочаване на проблема с тези замърсявания, като водата в посочените населени места многократно е обявявана за негодна за пиене за определени периоди от време от Регионалната здравна инспекция заради превишения на нормата за манган. Особено сериозни бяха тези замърсявания през 2013 г. когато превишенията за манган на места бяха от 60 до 100 пъти над нормата. 

ВиК дружествата в Хасково и Димитровград, които водоснабдяват проблемните населени места не могат сами да решат проблема със свръхконцентрацията на манган в питейната вода, тъй като нямат финансова възможност да поемат необходимите инвестиции. 
Обръщаме внимание, че "ВиК" ЕООД - Хасково е дружество изцяло с държавно участие, а "ВиК" ООД - Димитровград е смесена компания с държавно и общинско участие, като държавното участие е преобладаващо.
Експертното мнение е, че за трайно решаване на проблема в района трябва да се изградят няколко обезманганни станции по определени магистрални водопроводи в Хасковско, Симеоновградско, Свиленградско и Димитровградско, като необходимата инвестиция надхвърля общата стойност от 17 мил. лева.  
В тази връзка нашите въпроси към Вас са следните:

1. Идентифициран ли е от МРРБ посоченият от нас проблем и какви мерки ще предприемете Вие, като принципал на "ВиК" ЕООД - Хасково и “ВиК” ООД Димитровград, за да подпомогнете дружествата при решаване на проблема със замърсяването на питейната вода с манган?  

2. Какви са възможностите за финансиране на необходимите обезманганни станции по магистралните водопроводи на Хасковско, Симеоновградско, Свиленградско и Димитровградско или поне на някои от тях, за да бъде решен проблемът с високите концентрации на манган в питейната вода в тези райони и провеждани ли са разговори с ВиК дружествата и кметовете на засегнатите общини в тази насока?

